C 492/8

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 492/05)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Gower Salt Marsh Lamb”

Nr. UE: PDO-GB-02452 — 1 aprilie 2019

DOP (X) IGP ( )

1. Denumirea (denumirile) [a (ale) DOP sau IGP]

„Gower Salt Marsh Lamb”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tipul de produs

Clasa 1.1 Carne (și organe comestibile) proaspete

3.2. Descrierea produsului căruia i se aplică denumirea de la punctul 1

„Gower Salt Marsh Lamb” desemnează mielul de calitate superioară născut, crescut și sacrificat în peninsula Gower din sudul Țării Galilor. Elementul care conferă cărnii caracteristicile sale distinctive este unicitatea vegetației și a mediului mlaștinilor sărăturate de pe coasta nordică a peninsulei Gower, unde pasc mieii.

„Gower Salt Marsh Lamb” este un produs sezonier natural, disponibil din iunie până la sfârșitul lunii decembrie. Nu există nicio restricție privind rasele (sau încrucișarea raselor) de ovine care pot fi utilizate pentru a produce „Gower Salt Marsh Lamb”. Cu toate acestea, rasele cele mai potrivite sunt rasele rustice, mai ușoare și mai agile, care se dezvoltă optim pe vegetația mlaștinilor sărăturate.

„Gower Salt Marsh Lamb” are vârsta cuprinsă între 4 și 10 luni la momentul sacrificării. Toți mieii trebuie să petreacă cel puțin 2 luni în total (și cel puțin 50 % din viață) la pășunat pe mlaștina sărăturată, deși unii miei pasc în acest mediu pentru o perioadă de până la 8 luni.

Mieii sunt crescuți în regim extensiv și sunt animale cu o bună formă fizică naturală, care pasc pe distanțe lungi de-a lungul mlaștinilor sărăturate. Acest lucru contribuie la caracteristicile specifice ale produsului „Gower Salt Marsh Lamb”, obținându-se o carne de miel cu maturare mai lentă și asigurându-se echilibrul optim între carnea macră și grăsime, cu „o distribuție și o configurație omogene a grăsimii intramusculare (aspect marmorat)”. Articulațiile picioarelor sunt bine definite, cu o bună conformație musculară, iar carnea crudă este de culoare roșu-închis.

„Gower Salt Marsh Lamb” are o greutate a carcasei la sacrificare cuprinsă între 16 și 23 kg. „Gower Salt Marsh Lamb” este o carcasă EUROP care se încadrează între 2L și 3L în cadrul clasei de grăsime și are o conformație cuprinsă între U și O; majoritatea mieilor aparțin clasei R în privința conformației și sunt încadrați în clasa de grăsime 3L.

Atunci când este gătit (conform descrierii realizate de un comitet independent de analiză senzorială), „Gower Salt Marsh Lamb” are un „gust de miel bine definit, discret, dulce și delicat, cu note proaspete de ierburi ușor sărate, care lasă în gură un gust rezidual plăcut și savuros de miel”. Grăsimea (bine distribuită, care rămâne vizibilă atunci când carnea este gătită) are un aspect cremos și duce în timpul preparării la obținerea unei texturi care lasă la nivelul palatului senzația unei consistențe curate și non-grase. Mielul are o „aromă dulce și delicată, iar carnea este fragedă și suculentă”. În urma analizei realizate de un evaluator al texturii, „Gower Salt Marsh Lamb” a păstrat integritatea fibrelor musculare, acest element fiind corelat cu „caracterul suculent al primei mușcături”.

„Gower Salt Marsh Lamb” poate fi comercializat fie sub formă de carcase, fie sub forma unor bucăți tăiate de carne. Este preferabil ca produsul să fie vândut și consumat în stare proaspătă, deși carnea poate fi congelată.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Toate furajele, atât pășunate, cât și conservate, trebuie să provină din aria delimitată, iar intenția este de a se obține aici 100 % din hrana totală. Cu toate acestea, în circumstanțe excepționale, este permisă achiziționarea de hrană pentru animale în proporție anuală de maximum 25 % substanță uscată. Se realizează un audit pe baza registrelor privind pășunatul și conservarea și a înregistrărilor efectuate de producători cu privire la hrana importată în exploatație.

3.4. Etape specifice ale producției care trebuie să se desfășoare în aria geografică delimitată

Toți mieii care fac obiectul denumirii „Gower Salt Marsh Lamb” trebuie să se nască, să fie crescuți și sacrificați în aria delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Peninsula Gower

Peninsula Gower din sudul Țării Galilor, cu demarcațiile circumscripțiilor electorale enumerate mai jos și ilustrate în harta A:

Demarcațiile circumscripțiilor electorale ale peninsulei Gower Gorseinon, Llwchrwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldstone, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc, Cheriton

5. Legătura cu aria geografică

„Gower Salt Marsh Lamb” are reputația unui miel de calitate, născut, crescut și sacrificat în peninsula Gower din sudul Țării Galilor. Este un produs sezonier natural, disponibil din iunie până la sfârșitul lunii decembrie.

Mieii provin dintr-un sistem de creștere tradițional extensiv, iar caracteristicile și calitățile produsului final sunt influențate de următorii 2 factori principali:

— alimentația naturală a mielului, care constă în pășunatul vegetației unice specifice mlaștinilor sărăturate întâlnite pe coasta de nord a peninsulei Gower;

— cunoștințele și competențele producătorilor care s-a dezvoltat și au rămas relativ neschimbate timp de generații.

Acești factori asigură o legătură puternică între aria geografică și produsul final și contribuie la gustul și caracteristicile unice ale produsului.

Mieii „Gower Salt Marsh Lamb” pasc în zona mlaștinilor sărăturate de pe coasta de nord a peninsulei Gower timp de cel puțin 2 luni, iar unii chiar până la 8 luni. Aceste mlaștini sărăturate acoperă aproximativ 4 000 de acri și reprezintă 22 % din resursele de mlaștini sărăturate din Țara Galilor.

Vegetația naturală a mlaștinilor sărăturate provine dintr-o combinație de factori pedoclimatici. Salinitatea și pH-ul solului influențează tipul și distribuția unice a vegetației. Mlaștinile sărăturate sunt în mod natural acide, cu un pH tipic de 4. O caracteristică deosebită a mlaștinilor sărăturate din zona de nord a peninsulei Gower este faptul că au un conținut ridicat de nisip și sunt bine drenate. Aceasta încurajează predominanța ierburilor în mlaștinile sărăturate, permițând ca acest mediu să fie o resursă valoroasă pentru pășunat și asigurând dezvoltarea optimă a mieilor „Gower Salt Marsh Lamb”.

Mlaștinile sărăturate prezintă o gamă unică de plante halofite, dominată de comunități de plante care cresc în zonele mediane și superioare ale mlaștinii, cu o reprezentare puternică a celor două specii menționate în anexa 1 la directiva privind habitatele și speciile:

— pășuni atlantice udate de apa mării

— Salicornia și alte specii anuale care populează zonele mlăștinoase sau nisipoase.

Elementul care contribuie la gustul „de ierburi cu accente sărate” al produsului „Gower Salt Marsh Lamb” este alimentația mieilor bazată pe varietatea și gama largă de plante halofite prezente în mlaștinile sărăturate din nordul peninsulei Gower.

Valoarea nutritivă a plantelor din zona mlaștinilor este scăzută în comparație cu pășunile ameliorate din punct de vedere agricol. Mieii se hrănesc pe suprafețe mari și deschise de teren, fapt care permite obținerea unei carcase macre, cu o bună dezvoltare musculară și cu articulații bine definite ale picioarelor. Acest sistem extensiv de pășunat face ca „Gower Salt Marsh Lamb” să se maturizeze mai lent decât mieii crescuți în regim mai intensiv și contribuie la caracteristicile carcasei de miel și la calitățile sale alimentare. Această creștere lentă oferă mai mult timp pentru ca „Gower Salt Marsh Lamb” să își dezvolte pe deplin „gustul bine definit, discret, dulce și delicat” cu „note proaspete de ierburi și ușoare accente sărate” datorită alimentației mieilor, bazată pe o mare varietate de plante halofite. .

Pentru a crește și a produce miei „Gower Salt Marsh Lamb”, care pasc pe un teren problematic din punct de vedere fizic și cu caracteristici unice, este nevoie de cunoștințe și de competențe specifice. Aceste competențe, precum și o serie de tradiții, s-au dezvoltat de-a lungul timpului și au fost transmise de la o generație la alta. Competențele specifice sunt enumerate mai jos:

— cunoștințe legate de mlaștinile sărăturate și de amplitudinea mareelor, pentru a proteja oile și mieii împotriva pericolului reprezentat de creșterea mareelor. Munca producătorului depinde de maree și de calendarul acestora, care dictează momentul desfășurării tuturor activităților importante;

— cunoștințe legate de alegerea și utilizarea raselor de ovine (și a încrucișărilor de rase) capabile să facă față constrângerilor fizice și dificultăților legate de pășunatul în mlaștinile sărăturate brăzdate de o multitudine de canale adânci. Se selectează animale rustice și agile, care au picioare rezistente și sunt adaptate pentru a se deplasa pe terenuri instabile, adesea acoperite cu apă:

— utilizarea într-o mai mare măsură a competențelor în materie de păstorit pentru gestionarea oilor și a mieilor în mlaștinile sărăturate, cu vastele lor spații deschise brăzdate de canale adânci care limitează mișcarea animalelor. Deoarece multe dintre zone pot fi accesibile numai pe jos, păstorii trebuie să se bazeze pe ajutorul câinilor;

— gestionarea pășunatului și cunoștințe legate de mlaștinile sărăturate și vegetația lor unică, pentru optimizarea producției de miei astfel încât aceasta să corespundă disponibilității și ciclului vegetației.

Mieii pasc în mlaștinile sărăturate din peninsula Gower încă din epoca medievală, iar pășunatul în această zonă s-a schimbat puțin de-a lungul anilor. În 1976, 30 de fermieri aveau drepturi de pășunat în mlaștinile sărăturate din peninsula Gower, iar aceste mlaștini puteau primi mii de oi. În 2018, în aceste mlaștini erau crescuți aproximativ 3 500 de miei pe an provenind de la 8 producători.

Trimitere la publicarea caietului de sarcini

[articolul 6 alineatul (1) al doilea paragraf din regulament]

Gower Salt Marsh Lamb - GOV.UK (www.gov.uk)

(1) JO L 343, 14.12.2012, p. 1.